Аԥсны аиҳабыра "Анхарҭа-2022" апрограмма аԥаразоужьра иацнаҵеит
© Sputnik Вид на сухумскую бухту
© Sputnik
Апрограмма аҳәаақәа ирҭагӡаны атәыла ауааԥсыра ркатегориақәак анхарҭа аахәаразы ацхыраара рыҭахоит.
АҞӘА, жьҭаара 28 - Sputnik, Бадраҟ Аҩӡба. Аԥсны аиҳабыра "Анхарҭа-2022" апрограмма аԥаразоужьра 50% иацнаҵеит, абри атәы иҳәеит аԥыза-министр ихаҭыԥуаҩ, афинансқәа рминистр Владимир Делба, 2023 шықәсазтәи ареспубликатә биуџьет апроект Аминистрцәа реилазаара ирыдгало.
2022 шықәса рзы апрограмма анагӡара иазоужьын 40 миллион мааҭ, уажәы, уи 60 миллион мааҭ иҟалоит.
2021 шықәса абҵарамзазы Аԥсны ахада Аслан Бжьаниа ишьақәирӷәӷәеит аҳәынҭқарратә хықәкытә программа "Анхарҭа-2022" атәыла ауааԥсыра ркатегориақәак ацхыраара рыҭаразы. Уи анагӡара иазоужьын 40 миллион мааҭ. Аҳәынҭқарратә хықәкытә программа "Анхарҭа-2022" аҳәаақәа ирҭагӡаны 2022 шықәсазы 47-ҩык арзаҳал алазҵаз анхарҭа аархәаразы аԥарақәа рыҭара иазыразхеит.
Афинанстә цхыраара иартәоит 500 нызқь азыҳәаҩ изи даҽа 100-100 нызқь зықәра намӡац ма аусура злымшо аҭаацәа ахаҭарнаки рыцԥхьаӡа. Убри аан миллион мааҭк инеиҳаны рыҭара алшом.